Республика Адыгея - Гъэтхапэм и 10-р — Адыгэ Республикэм и Конституцие и Маф\nГъэтхапэм и 10-р — Адыгэ Республикэм и Конституцие и Маф\nКонституцие тиIэ зэрэхъугъэр АдыгеимкIи, ащ щыпсэухэрэ цIыф лъэпкъхэмкIи мэхьанэшхо зиIэ тарихъ хъугъэ-шIагъэу хъугъэ. Урысые Федерацием инэмыкI шъолъырхэм яфитыныгъэхэм афэдэхэр тиреспубликэ иIэ зэрэхъугъэр Закон ШъхьаIэм къыгъэшъыпкъэжьыгъ, къэралыгъо хабзэмрэ чIыпIэ зыгъэIорышIэжьынымрэ якъулыкъухэм япшъэрылъхэр агъэцэкIэнхэмкIэ правовой лъэпсэ пытэ афишIыгъ, социальнэ-экономикэ зэхъокIыныгъэ инхэр щыIэныгъэм щыпхырыщыгъэнхэм иамал къытыгъ.\nЛIэшIэгъу плIанэм къыкIоцI тызэрыгъозэрэ ти Конституцие ишIуагъэкIэ Адыгеим ыпашъхьэ ит пшъэрылъхэр зэшIуехых, щыIэныгъэм илъэныкъо пстэуми гъэхъагъэхэр ащешIых.\nНепэ къэралыгъом ихэхъоныгъэкIэ чэзыукIэм ипчъэшъхьаIу тихэгъэгу нэсыгъ. IофышIэ купэу зэхащагъэр Урысые Федерацием и Конституцие зэхъокIыныгъэхэр фэшIыгъэнхэмкIэ цIыфхэм игъоу алъэгъухэрэм ахэплъэ.\nПравовой ыкIи социальнэ къэралыгъоу щыт Урысыем тапэкIи хэхъоныгъэ зэришIыщтым, къэралыгъо институтхэм яIофшIэн шIуагъэу къытырэм нахь зэрэхагъэхъощтым ыкIи нэмыкIхэм ахэр япхыгъэхэу щытых.\nУахътэм къыгъэуцурэ пшъэрылъхэм Закон ШъхьаIэр зэрадиштэщтым, тигухэлъ анахь иныр – Урысыер нахь зэтегъэпсыхьагъэ хъуныр ыкIи тицIыфхэм ящыIакIэ нахьышIу шIыгъэныр — къызэрэддэхъущтым тицыхьэ телъ.\nТичIыпIэгъу лъапIэхэр, зэкIэми тышъуфэлъаIо псауныгъэ пытэ, насып, щыIэкIэшIу шъуиIэнэу, Адыгеимрэ Урысыемрэ яфедэ зыхэлъ Iофхэм гъэхъагъэхэр ащышъушIынхэу!\nАдыгэ Республикэм и Конституцие тапэкIи мамырныгъэм ыкIи зэгурыIоныгъэм, экономикэ ыкIи социальнэ хэхъоныгъэхэм, тигухэлъышIухэм афэрэлажь!\nУрысые политикэ партиеу «Единэ Россием»\nи Адыгэ шъолъыр къутамэ и Секретарэу КъумпIыл Мурат